# PRIPOROČILO ZA DOMAČE KOZE

**ki ga je Stalni odbor sprejel na svojem 25. zasedanju dne 6. novembra 1992**

\_\_\_\_\_\_\_

## PREAMBULA

Stalni odbor Evropske Konvencije za zaščito živali, ki se gojijo za farmske namene, je –

ob upoštevanju svoje odgovornosti iz člena 9 Konvencije za pripravo in sprejetje priporočil državam pogodbenicam, ki bodo vsebovala podrobne določbe za implementacijo načel, opisanih v Poglavju I Konvencije, na podlagi znanstvenih spoznanj o različnih živalskih vrstah;

ob zavedanju uveljavljene prakse pri implementaciji načel o dobrobiti živali, opisane v členih 3 do 7 Konvencije;

ob upoštevanju, da z vidika uveljavljenih izkušenj in znanstvenih spoznanj o osnovnih bioloških potrebah koz nekateri sistemi oskrbe in reje, ki so trenutno v komercialni uporabi, in zlasti tisti, v katerih so živali stalno zaprte, pogosto ne izpolnjujejo vseh potreb, izpolnjevanje katerih je bistvenega pomena za dobrobit teh živali;

ob upoštevanju, da so potrebna močna in neprekinjena prizadevanja za prilagoditev obstoječih ekstenzivnih in intenzivnih sistemov oskrbe in reje, in za razvoj zadovoljivih novih sistemov, da bodo te potrebe lahko izpolnjene za koze, ki se gojijo za farmske namene;

ob zavedanju, da osnovne zahteve za ohranjanje zdravja in dobrobiti rejnih živali obsegajo dobro rejsko prakso, dobre sisteme oskrbe in reje živali, ki ustrezajo biološkim potrebam živali, in ustrezne okoljske dejavnike, da pogoji, v katerih se gojijo koze, izpolnjujejo njihove potrebe po ustrezni prehrani in metodah hranjenja, svobodi gibanja, fizičnem ugodju, potrebe po izvajanju normalnega vedenja v povezavi z držami pri vstajanju, leganju, počivanju in spanju, negovanju, hranjenju, prežvekovanju, pitju, iztrebljanju in uriniranju, po primernih družabnih stikih, in potrebe po zaščiti pred neugodnimi klimatskimi pogoji, pred napadi plenilcev, poškodbami, napadenostjo z zajedavci in boleznimi ali vedenjskimi motnjami, kakor tudi druge osnovne potrebe, ki se ugotovijo prek uveljavljenih izkušenj ali znanstvenih dognanj;

ob zaskrbljenosti zaradi možnosti, da rezultati nekaterih dogajanj v biotehnologiji lahko dodatno prispevajo k problemom dobrobiti koz, in ob zavedanju, da je treba zagotoviti, da taka dogajanja ne bodo poslabšala njihovega zdravja in dobrobiti;

ob zavedanju, da je obveznost Odbora, da ponovno pretehta vsako priporočilo, ko so na voljo nova dognanja, in zato v želji spodbuditi raziskave v vseh državah pogodbenicah s ciljem razvoja alternativnih sistemov, ki bodo verjetneje zagotavljali rešitve v skladu s cilji Konvencije;

sprejel naslednje Priporočilo za koze –

## SPLOŠNE DOLOČBE

### Člen 1

1. To Priporočilo velja za vse koze, ki se vzrejajo ali gojijo za proizvodnjo hrane, volne ali kož, ali za druge farmske namene.

2. Za namene tega Priporočila beseda »koza« pomeni vse živali iz rodu *Capra*, podvrste *Capra aegagrus hircus*; vsaka žival v starosti do 6 mesecev pa je kozliček.

### Člen 2

Upoštevati je treba naslednje pomembne biološke značilnosti koz (*Capra a. hircus*):

a. Hrano si pridobivajo bolj s smukanjem listja, kakor pa s pašo, in so najbolje prilagojene za suha in trdna tla. Zelo sposobne so za vzpenjanje in plezanje, kar jim omogoča, da dosežejo listje in ga osmukajo. Potrebujejo tople vremenske pogoje in ne prenašajo dobro nizkih temperatur, zlasti ne v povezavi z mokrim in vetrovnim vremenom.

b. Pogosto se glasno odzivajo na druge živali in ljudi. Pred zaznanimi viri nevarnosti, med katere lahko spadajo tudi ljudje, opozarjajo z raznimi zvoki, kakor je prhanje. Pred nevarnostjo bežijo, ali pa se obrnejo in pripravijo na spopad. Če niso vznemirjene, veliko časa porabijo za razne vedenjske oblike preiskovanja terena. V ogradah in zgradbah se zelo hitro vznemirijo, na primer zaradi senc, odsevov in hrupa.

c. Živijo v družabnih skupinah, ki pretežno obsegajo člane družine; običajno se zatečejo v samoto samo med porodom. Prisilna izolacija lahko povzroči resne in celo usodne posledice za žival, ker se neha prehranjevati.

d. Koze večine pasem se parijo sezonsko, vendar ob različnem času v letu, samci pa se združujejo v ločene skupine. Težave pri porodu so relativno redke. Vsaka samica povrže enega ali več kozličkov, ki se skrivajo, običajno zadržujejo v bližini kraja rojstva in ne sledijo materi. Zaradi motenj tik pred porodom ali po njem se lahko ne ustvari potrebna povezanost med materjo in mladičem.

## REJSKA PRAKSA IN PREGLEDI KOZ

### Člen 3

1. Tip koz za rejo, število in gostoto naseljenosti živali je treba določati glede na ustreznost okolja in na verjetnost, da bo zadostna količina hrane razpoložljiva vse leto. Rejec mora biti ustrezno usposobljen, da zaščiti dobrobit živali v reji, ob upoštevanju značilnosti zadevne pasme ter uporabljenega sistema reje in oskrbe, kakor tudi vseh vidikov okolja. Velikost ali gostota črede ne sme biti prevelika, velike črede pa naj se ne vzpostavijo, če ni razumno zagotovljeno, da je rejec sposoben zaščititi dobrobit vsake posamezne živali.

2. Za koze mora skrbeti dovolj številno osebje s primernim teoretičnim in praktičnim poznavanjem koz ter uporabljenega sistema oskrbe in reje, da lahko:

- prepoznajo, ali so koze zdrave, ali ne;

- razumejo pomen vedenjskih sprememb;

- ocenijo primernost celotnega okolja za zdravje in dobrobit koz.

3. Rejec koz mora biti ustrezno usposobljen in izkušen na vseh področjih oskrbe in reje koz, kar obsega ravnanje s kozami, porode, molžo, oskrbo nog in stopal, striženje in po potrebi česanje, in če je dovoljeno v nacionalni zakonodaji, tudi cepljenje, injiciranje ter peroralno doziranje zdravil. Če rejec majhnega števila koz nima potrebnih izkušenj ali nima na voljo potrebne opreme, si mora zagotoviti dostop do izvedenskega znanja ali do zadevne opreme, ki mu omogočata reševanje na primeren način vseh problemov, s katerimi se sooči.

4. Vsaka pasma koz ima svoje lastne edinstvene značilnosti, in rejec se mora zavedati posebnih zahtev živali v svoji oskrbi. Koze imajo naravno nagnjenje, da same iščejo hrano in smukajo listje z rastlin, in te dejavnike je treba upoštevati pri odločanju o izbiri primernega okolja.

5. Koze je vedno treba obravnavati kot posamezne živali, četudi so v velikih čredah. Če rejec goji samo eno kozo, ji mora namenjati več pogostejših stikov in več nadzora. Pri oblikovanju novih skupin je treba poskrbeti, da se preprečijo spopadi med živalmi ter stres živali.

### Člen 4

1. Za razvoj pozitivnega odnosa med ljudmi in živalmi je treba ustrezno pozorno ravnati z njimi ter gojiti ustrezne stike vse od rojstva.

2. Rejec koz mora imeti ustrezne izkušnje pri ravnanju s kozami in pri premikih koz ter poznati in razumeti njihove vedenjske vzorce.

3. S kozami je treba ravnati mirno, ker se ob mirnem pristopu raje pustijo voditi ali gnati, kakor če so vznemirjene. Med premiki koz je treba izkoristiti njihovo nagnjene k druženju. Koze je prednostno treba voditi (posamezno), lahko se tudi ženejo (v večji skupini), ob ustrezni previdnosti in pazljivosti. Preprečevati je treba aktivnosti, ki lahko prestrašijo, poškodujejo ali povzročijo vznemirjenost živali. Koz ni dovoljeno dvigati s prijemanjem za glavo, rogove, noge, rep ali kožo/dlako. Pripomočki, kakor so palice, se smejo uporabljati samo za namene usmerjanja živali, in jih ni dovoljeno uporabljati na način, ki živalim povzroča nepotrebne bolečine ali trpljenje.

### Člen 5

Koz, ki se gojijo za farmske namene, ni dovoljeno uporabiti za doseganje kakršnih koli drugih ciljev, kakor so javne prireditve ali predstavitve, če taka raba lahko škoduje njihovemu zdravju in dobrobiti.

### Člen 6

1. Čredo je treba temeljito pregledati vsaj enkrat na dan, razen kadar se koze gojijo zunaj v varnih ekstenzivnih pogojih in ugodnih vremenskih razmerah, je mogoče zmanjšati pogostost pregledov, vendar vsaj enkrat na teden. Te preglede je treba izvajati bolj pogosto, kakor enkrat na dan ali enkrat na teden, kadar obstaja tveganje za dobrobit živali, zlasti v času porodov, ob povečanem tveganju za napad muh ali plenilcev, in kadar se v precejšnjem obsegu spremenijo pogoji oskrbe in reje ali drugi pogoji. Te preglede je treba izvajati dodatno k drugim pregledom prek avtomatske nadzorne opreme in za te namene mora biti na voljo dovolj močan vir svetlobe.

2. Med temeljitim pregledom črede ni treba podrobno pregledovati vsake posamezne živali. Posamezno se živali pregledajo, kadar se med splošnim pregledom izkaže, da je potreben podrobnejši pregled.

3. Med tem posameznim pregledom koz je treba posebno pozornost nameniti telesnemu stanju, gibanju in drži, prežvekovanju, stanju kože/dlake, uhljev/ušes, oči, repa, nog in stopal, vključno s kakršnimi koli vedenjskimi spremembami, ranami, poškodbami, šepanjem ali boleznimi. Zdrave živali se oglašajo, vedejo, gibljejo in držijo primerno svoji starosti, spolu, pasmi in fiziološkemu stanju. Med te znake spadajo: splošna čuječnost, dobra in enakomerna koža in dlaka, čiste in bistre oči, dobro zobovje, svobodno gibanje, odsotnost šepanja, dober apetit, običajno vedenje ob pitju in sesanju, prežvekovanje, odsotnost zunanjih zajedavcev, brez vidnih ran, ognojkov ali drugih poškodb.

### Člen 7

1. Pri vsakem pregledu je treba upoštevati, da med znake slabega zdravja spadajo: apatija, izguba apetita, padec donosa mleka, zastalo prežvekovanje, izcedek iz oči, nosu ali ust, prekomerno slinjenje, stalno pokašljevanje, otekli sklepi ali otekline drugje po telesu, šepavost, diareja, razbarvanje mleka ali urina, napihnjenost, vaginalni ali rektalni prolaps, pogosto praskanje ali drgnjenje, poslabšanje telesnega stanja, vedenjske spremembe, vključno z izgubo občutka za hierarhijo, in v nekaterih primerih, zadrževanje ločeno od črede.

2. Če živali očitno niso zdrave, ali če kažejo neugodne vedenjske spremembe, mora rejec takoj ukrepati, da ugotovi vzroke, in uvesti ukrepe za odpravo problemov. Če ti neposredni ukrepi, ki jih izvede rejec, niso učinkoviti, se mora posvetovati z veterinarjem in po potrebi poiskati izvedensko mnenje o drugih vpletenih tehničnih dejavnikih.

Za bolne in poškodovane živali morajo biti na voljo ločene ograde, ki zagotavljajo ustrezno udobje in nadzor živali ter po možnosti, da ohrani vizualni stik z drugimi živalmi.

3. Kozam, ki odvračajo hrano ali se slabo razvijajo, je treba zagotoviti posebno oskrbo in jih preseliti na drug pašnik ali po potrebi v ločene nastanitvene prostore. Kozam s slabim zobovjem je treba zagotoviti hrano, ki jo lahko jedo brez težav, če pa to ni izvedljivo in koz ni mogoče zadovoljivo zdraviti, jih je treba pokončati.

4. Če so koze bolne ali poškodovane v takem obsegu, da bi jim prevoz povzročil precejšnje dodatno trpljenje, jih je treba zdraviti ali pokončati na gospodarstvu. Če je koze treba pokončati na kraju samem, mora to na human način in brez odlašanja storiti po možnosti oseba, izkušena v tehnikah pokončanja.

## ZGRADBE, OGRADE IN OPREMA

### Člen 8

Države pogodbenice morajo razmisliti o uvedbi:

a. svetovanja o zdravju in vidikih dobrobiti živali pred gradnjo novih obor, nastanitvenih prostorov ali opreme ali pred spreminjanjem obstoječih obor, nastanitvenih prostorov ali opreme.

b. novih metod oskrbe in reje koz, ali opreme, ki jo je treba preskusiti, in če se ugotovi, da so zadovoljive, jih je treba odobriti z vidika zdravja in dobrobiti živali še pred začetkom komercialne uporabe.

### Člen 9

Pri načrtovanju novih nastanitvenih prostorov za koze je treba upoštevati vse zunanje okoljske dejavnike, kakor so hrup, svetloba, vibracije, atmosferski pogoji in onesnaženost zraka, ter tveganja, kakor so požari in poplave.

### Člen 10

Pri kozah, nastanjenih v zaprtih nastanitvenih prostorih je treba uvesti vse razumne previdnostne ukrepe za zmanjšanje tveganja za nastanek požara ter pridobiti izvedensko mnenje pri ustreznih pristojnih organih.

Razmisliti je treba o vgraditvi požarnih alarmnih sistemov, ki so dobro slišni podnevi in ponoči. Gasilna oprema v dobrem delovnem stanju mora biti vedno pripravljena za takojšnjo uporabo.

Predvideni morajo biti ukrepi za hiter izpust in evakuacijo živali v nujnih primerih.

### Člen 11

1. Zgradbe in oprema morajo biti načrtovane, zgrajene in vzdrževane tako, da se zmanjša na minimum tveganje za poškodbe ali stisko živali. Same po sebi ne smejo omogočati ali pospeševati nastanka bolezni pri živalih. Ker so koze zelo radovedne živali, se morajo vsi zapahi na zunanjih in notranjih vratih zapirati tako, da jih koze ne morejo odpreti. Površine ne smejo biti obdelane z barvami ali sredstvi za konzerviranje lesa, ki predstavljajo tveganje za zdravje ali dobrobit koz.

2. Jasli za seno ali silažo morajo biti načrtovane, postavljene in se uporabljati tako, da se prepreči tveganje za telesne poškodbe, poškodbe oči, ali da bi se jasli ali na njih naložene bale zrušile na koze ali kozličke. Mreže za seno se ne smejo uporabljati za mlade kozličke ali za koze z rogovi, za preprečitev nevarnosti, da bi se zapletli v mrežo.

3. Posode, korita in napajalniki za vodo morajo biti zgrajeni in nameščeni tako, da se zmanjša na minimum kontaminacija z urinom in fecesom, ter da se zmanjša na minimum tveganje, da bi voda zamrznila, ali se polila, in da se preprečijo poškodbe živali. Vzdrževati jih je treba v popolnoma čistem stanju in jih pregledovati vsaj enkrat na dan, pogosteje pa v ekstremnih vremenskih pogojih, za zagotovitev, da so v dobrem uporabnem stanju.

Pri avtomatskem dovajanju vode se prednostno vgradijo skodelice za vodo, namesto napajalnih nastavkov; na dosegljivih mestih v vsaki ogradi mora biti na voljo zadovoljivo število skodelic za vodo ali napajalnih nastavkov. Pri uporabi napajalnih nastavkov je treba koze, ki jih niso vajene, izuriti v njihovi uporabi.

4. Tla morajo biti načrtovana, grajena in vzdrževana tako, da se preprečijo neugodje, stiska ali poškodbe živali. Trdna tla morajo imeti dobro odvajanje odpadne vode, koze pa morajo imeti na voljo primerna območja z ležišči, z ustreznim nastilom in dovolj velika, da lahko vse ležijo sočasno. Na letvičastih ali perforiranih tleh odprtine ne smejo biti tako široke, da bi se vanje ujela ali na njih poškodovala stopala koz. Za preprečitev poškodb vimena letvičastih tal ni dovoljeno uporabljati v območju z ležišči za koze mlekarice. Letvičasta tla se tudi ne smejo uporabljati za kozličke.

## OSKRBA IN RAVNANJE S KOZAMI

### Člen 12

1. Zdravje čred je treba zaščititi s skrbno oskrbo, rejo ter upravljanjem reje živali. Upoštevati je treba navodila veterinarja pri načrtovanju vodenja paše, za zmanjšanje na minimum tveganj za širjenje bolezni, in s pripravo načrta tretiranja/zdravljenja, prilagojenega zahtevam črede, in zlasti z vključitvijo ustreznega cepljenja, oskrbe in nege nog/stopal, tretiranja z anthelmintiki ter drugega tretiranja. Pred združevanjem čred ali pred uvedbo novo pridobljenih koz v čredo jih je treba pregledati in zagotoviti, da so zdrave in brez nalezljivih ali kužnih bolezni ter brez zajedavcev.

2. Izvajati je treba vse potrebne ukrepe za preprečevanje in obvladovanje zunanjih in notranjih zajedavcev. Če obstaja verjetnost napadenosti z zajedavci, je koze treba rutinsko preventivno tretirati. Uporabljene kemikalije in njihove vsebnike je treba ustrezno odstranjevati glede na nevarnosti, ki jih predstavljajo za druge živalske vrste in za okolje.

3. Izvajati je treba ukrepe za zmanjšanje na minimum tveganja za izkazovanje ustrahovalnega vedenja, ki je še posebej močno izraženo pri kozah. Skupna nastanitev koz, ki se med seboj ne poznajo, lahko privede do smrtnih primerov zaradi fizične nasilnosti, ali da podrejenim kozam preprečujejo dostop do hrane in vode.

4. Rejec koz mora posebno skrbnost namenjati zagotavljanju, da se vsa oprema, uporabljena za česanje, striženje, označevanje, odmerjanje, cepljenje (če se izvaja) in tretiranje ohranja v zadovoljivem stanju. Oprema za injekcije, ki jih daje rejec v skladu z nacionalno zakonodajo, mora biti čista in sterilizirana pred uporabo in po njej, ter pogosto med uporabo. Šobe dozirnih pištol morajo biti primerne velikosti za starost in pasmo koz, na katerih se uporabijo.

5. Če se za omejevanje gibanja koz uporabljajo mehanski pripomočki, morajo biti ustrezno vzdrževani in prilagojeni.

Električnih pripomočkov za imobilizacijo živali ni dovoljeno uporabljati.

6. Električnih pripomočkov za ejakulacijo ni dovoljeno uporabljati, razen za veterinarsko diagnostiko, kadar ni na voljo nobena druga metoda. V takih izjemnih razmerah se izvede pod strogim veterinarskim nadzorom.

### Člen 13

1. Koze je treba ohranjati v čistem stanju.

2. Dele nastanitvenih prostorov v stiku s kozami je treba temeljito očistiti in razkužiti po vsakem izpraznjenju prostorov ter pred naselitvijo novih koz. Notranje površine nastanitvenih prostorov in vso notranjo opremo je treba vzdrževati v zadovoljivo čistem stanju v celotnem obdobju prisotnosti živali.

3. Vsako poginulo kozo je treba takoj umakniti ter higiensko odstraniti v skladu z nacionalno zakonodajo.

### Člen 14

1. Če obstaja tveganje napada plenilcev, je z ustreznimi ukrepi treba tveganje zmanjšati na minimum, v skladu z nacionalno zakonodajo in drugimi pravnimi instrumenti o zaščiti živali ali za ohranjanje ogroženih vrst divjih živali.

2. Če je koze treba označiti, se to izvede na kar najmanj boleč način, z uporabo netoksičnih aerosolov ali barv, s tetoviranjem, namestitvijo ušesnih znamk, ali z vstavitvijo elektronskih priprav, če je to dovoljeno v nacionalni zakonodaji. Če ti postopki lahko povzročijo poškodbe živali, jih sme izvajati samo usposobljen rejec, z uporabo instrumentov v dobrem uporabnem stanju, in jih ne sme izvajati v neprimernih okoliščinah, kakor na primer v sezoni prisotnosti muh in klopov.

3. Koze je po možnosti treba gojiti prosto spuščene, v skupinah. Koz ni dovoljeno gojiti stalno privezanih. Če so začasno privezane, kar naj bi se dovolilo samo za kratek čas, tega ni dovoljeno izvajati na krajih z ovirami ali kjer obstaja tveganje, da se zapletejo; prav tako ni dovoljeno koz privezovati na krajih z nevarnostjo napada psov ali drugih plenilcev. Vrvi za privezovanje koz morajo biti narejene iz ustreznih materialov, se primerno prilegati in biti ustrezno prilagojene, za zagotavljanje, da so udobne in da živali ne žulijo. Posebno skrbnost je treba namenjati zagotavljanju vode, hrane in zavetja. Če je treba fizično omejiti gibanje kozličkov, jih je treba nastaniti v ogradi, ni pa jih dovoljeno privezovati.

### Člen 15

1. Če se koze strižejo, mora to izvajati ustrezno usposobljena oseba na način, da živalim kar najmanj škoduje ali povzroča stisko. Instrumente za striženje je treba redno razkuževati, vedno morajo biti v popolnoma uporabnem stanju ter primerni za velikost in starost posamezne živali. Pred striženjem in med striženjem je s kozami treba ravnati previdno, da se ne poškodujejo. Vsakršno rano, povzročeno s striženjem, je treba takoj zdraviti.

2. Koze, ki se gojijo za proizvodnjo vlaken, je treba striči vsaj enkrat na leto. Če koze niso nastanjene v zaprtih prostorih, se strižejo samo v primernih vremenskih pogojih. Če po striženju nastopi slabo vreme, je treba ostrižene koze zaščititi v zaprtem prostoru ali s primernim varno prilegajočim se toplim pokrivalom.

3. Koz, nastanjenih v zaprtih prostorih, naj ne bi spustili na prosto 2 meseca po striženju, razen v ustreznih vremenskih pogojih in če so na voljo naravni ali umetni vetrolovi za zaščito.

### Člen 16

Ograje morajo biti dovolj visoke, da preprečujejo uhajanje koz, pravilno postavljene in vzdrževane, da se prepreči tveganje za poškodbe koz. Bodičaste žice ni dovoljeno uporabiti. Če se uporabi kakršna koli vrsta mrežaste ograje, in zlasti za koze z rogovi, jo je treba pogosto pregledovati in ohranjati napeto, za zmanjšanje na minimum možnosti, da se koze zapletejo vanjo. Območja za rojevanje naj ne bi bila ograjena z mrežasto ograjo, priporoča pa se uporaba premičnih ali fiksnih odprtih ograj. Električne ograje morajo biti oblikovane in vzdrževane tako, da koze v stiku z njimi začutijo ne več kot samo trenutno neugodje. Elektrificirane mrežaste ograje niso dovoljene za koze z rogovi, če bi lahko predstavljale tveganje za živali.

### Člen 17

Za koze, nastanjene v zaprtih prostorih, se najmanjša talna površina na žival, skupna površina, ki je na voljo vsem živalim, ter velikost skupine določajo glede na starost, velikost in druge biološke značilnosti koz. Koz z rogovi ter koz s porezanimi rogovi ni dovoljeno nastaniti v isti ogradi, če se niso že prej gojile skupaj. V intenzivnih sistemih morajo biti odrasli samci nastanjeni posamezno, vsaj v obdobju parjenja, vendar jim ne sme biti onemogočen vizualni stik z drugimi živalmi.

### Člen 18

1. Po možnosti naj koze ne bi bile vse leto nastanjene v zaprtih prostorih. Če so koze nastanjene v zaprtih prostorih precejšen del leta, morajo imeti možnost videti in slišati druge koze ali druge živali ter imeti dovolj prostora za prosto gibanje. Redno jih je treba spuščati na prosto.

2. Pašnike in ograde je treba izbirati in vzdrževati tako, da se zagotovi, da koze niso izpostavljene fizičnim, kemičnim, zajedavskim ali kakršnim koli drugim nevarnostim za zdravje, ki se jim je razumno mogoče izogniti, upoštevati pa je treba tudi tveganja, ki jih lahko predstavljajo različne poti dostopa do pašnikov/ograd.

3. Izvajati je treba razumne previdnostne ukrepe za zagotavljanje, da na dobrobit koz nimajo negativnega vpliva neugodni vremenski pogoji, vključno z zagotavljanjem ustreznega zatočišča.

4. Kozam je treba preprečiti zbiranje na krajih, kjer bi jih lahko zametel snežni plaz, in jih mora po možnosti pastir usmerjati v varnejša območja. Vse koze je pravočasno treba odstraniti z zemljišč, na katerih obstaja nevarnost poplavljanja.

### Člen 19

1. Skrbno je treba zagotavljati, da ima vsaka koza dostop do primerne količine hranljive, higiensko ustrezne in uravnotežene krme vsak dan in po potrebi tudi do ustreznih mineralnih dodatkov. Velike prehranske zahteve med laktacijo, zlasti pri intenzivno gojenih kozah mlekaricah z visoko proizvodnostjo mleka, je treba izpolnjevati kar najbolj natančno, ob ustreznem upoštevanju spremembe potreb v letnem reproduktivnem ciklusu.

2. Biološke potrebe koz po vodi je treba izpolnjevati vsak dan, bodisi, da se jim zagotovi primerna količina vode zadovoljive kakovosti, ali z zagotavljanjem prehrane z ustrezno vsebnostjo vlage, ali z obojim. V primeru koz mlekaric pa mora biti voda zadovoljive kakovosti stalno na voljo. Spremljati je treba ustreznost vode za koze, pridobljene iz izvrtin, vodnjakov, rek, potokov in jezov.

3. Krma mora biti okusna. Če se koze gojijo v skupinah, mora biti na voljo zadosten prostor ob koritu, da se lahko vse koze sočasno hranijo in da se prepreči nepotrebno tekmovanje za hrano, razen kadar je krma stalno na voljo. Postano in kontaminirano krmo je treba odstraniti iz korita pred dodajanjem sveže krme. Nenadne spremembe sestave ali kakovosti krme je treba preprečiti, dovolj grobe rastlinske krme pa mora biti na voljo za koze z visokim vnosom obrokov na osnovi žit.

4. Koze morajo imeti na voljo primerno količino voluminozne krme, po možnosti z nekoliko grobe rastlinske krme in olistanih vej. Paša mora obsegati najrazličnejše rastline za zagotavljanje primernega vnosa grobe rastlinske krme in mineralov. Če je paša slaba, ali v slabih vremenskih pogojih, je treba dodajati dopolnilno krmo.

5. Kozam je treba preprečiti dostop do strupenih grmov, dreves in rastlin.

### Člen 20

V celotnem obdobju dnevne svetlobe mora raven osvetlitve, naravne ali umetne, omogočati vsem nastanjenim kozam, da razločno vidijo druge in da so same dobro vidne.

### Člen 21

Zgradbe morajo biti primerno prezračevane, naravno ali umetno, da se preprečujejo visoka vsebnost vlage, kondenzacija vlage ter prepih. Stopnja izmenjave zraka mora biti zadovoljiva za udobno dihanje in mora zagotavljati odvajanje odvečne toplote, vlage in škodljivih plinov ter zmanjševati na minimum učinke prahu.

### Člen 22

1. Vso opremo, vključno z opremo za molžo, prezračevalnimi ventilatorji, ogrevalnimi in osvetlitvenimi enotami, je treba ohranjati čisto, pregledovati vsak dan in vzdrževati v dobrem delovnem stanju. Priprave in naprave za pregledovanje je treba pregledovati vsak dan. Redno je treba pregledovati in preskušati gasilne aparate in alarmne sisteme. Rejec mora zagotavljati takojšnje ukrepanje v primeru električne ali mehanske okvare, da prepreči trpljenje živali.

2. Vsaka avtomatizirana oprema mora biti opremljena s pripravo za preprečevanje napačnega delovanja, ki jo je treba vzdrževati v dobrem delovnem stanju, in kadar je življenje koz odvisno od take opreme, mora biti vgrajen tudi alarmni sistem, ki mora rejca opozoriti na napako v delovanju avtomatske opreme. Te alarmne sisteme je treba redno preskušati. Okvare je treba takoj odpraviti ali uvesti alternativne ukrepe za zaščito zdravja in dobrobiti koz.

3. Vse električne instalacije pod omrežno napetostjo morajo biti kozam nedosegljive, dobro izolirane, zaščitene pred dostopom glodavcev ter pravilno ozemljene.

### Člen 23

Če se izvedejo spremembe, pri katerih se vgradi bolj zapletena ali izpopolnjena oprema, kakor se je uporabljala prej, je treba upoštevati dobrobit živali. Sistemi, ki vključujejo visoko raven nadzora nad okoljem, se dajo v obratovanje samo, če jih uporablja osebje, ki je skrbno in vestno ter usposobljeno za oskrbo in rejo živali, kakor tudi za pravilno uporabo opreme.

### Člen 24

Za koze, nastanjene v zaprtih prostorih, mora rejec v naprej pripraviti načrte za obvladovanje in reševanje izrednih razmer, kakor so poplave, prekinitve preskrbe, ali okvare avtomatske opreme, in mora zagotavljati, da je vse osebje seznanjeno z ustreznimi ukrepi, ki se izvedejo v nujnih primerih. Vsaj en član osebja mora biti vedno na voljo za izvajanje potrebnih ukrepov.

## BREJOST IN POROD

### Člen 25

1. Z visoko brejimi samicami je treba ravnati posebno skrbno, da se preprečijo stiske in poškodbe, katerih posledica je lahko prezgodnji porod.

2. Skrbno je treba zagotavljati, da imajo breje in doječe samice dovolj krme, da lahko ohranjajo zdravje in dobro telesno kondicijo ter s tem prispevajo k boljšemu razvoju in zdravju mladičev. To je še posebej pomembno v zadnjih tednih brejosti, ko je treba krmo pozorno uravnavati, da se prepreči brejostna toksemija/ketoza.

### Člen 26

1. Rejec mora poznati znake težkega poroda in biti sposoben ustrezno ravnati, ali pa mora imeti na voljo pomoč strokovnjaka. Posebno pozornost je treba posvečati higienskim pogojem ob porodu ter imeti na voljo ustrezno količino vode zadovoljive kakovosti, razkužilo in porodničarsko mazilo. Če se uporabljajo območja za rojevanje, morajo biti nenehno prosto dostopna. Vse napore je treba usmerjati v preprečevanje nastanka in širjenja infekcij, z zagotavljanjem primernega čistega nastila, in z zagotavljanjem, da so porodne obore redno počiščene in razkužene. Po potrebi je treba razkužiti popkovino. Mrtvorojene in poporodno poginule kozličke je treba takoj umakniti in odstraniti na higienski način, v skladu z nacionalno zakonodajo. Preiskati je treba vzroke za smrtnost.

2. Rejec mora poznati in znati izvajati tehnike oživljanja. Na voljo mora biti neka oblika ogrevanja za p/oživitev slabotnih mladičev, ustrezne obore pa morajo biti na voljo za nujne primere. Živali je treba imeti pod (video) nadzorom za preverjanje, da se mati ustrezno naveže na mladiče v leglu.

3. Vsak novorojeni kozliček mora prejeti ustrezno količino kolostruma od svoje matere, ali dovajanega iz drugega vira, ogretega na telesno temperaturo. Če pri tem obstaja tveganje za prenos bolezni, kar se lahko zgodi pri uporabi kolostruma z drugega gospodarstva, je kolostrum treba ustrezno obdelati, na primer s segrevanjem eno uro pri 56 °C, nikakor pa se ne sme pregreti, ker se s tem uničijo protitelesa. Kozlički morajo dobiti kolostrum kar najhitreje in v vsakem primeru v 4 urah po rojstvu. Za nujne primere je treba shranjevati ustrezne količine kolostruma v higienskih pogojih.

4. Če je kozličke treba umetno vzgojiti, se jim daje mleko ali ustrezni mlečni nadomestek okoli 4-krat vsak dan približno prva dva tedna, pri čemer se količina tekoče hrane zmanjšuje v tretjem in četrtem tednu, da se spodbuja vnos trdne hrane. Krmljenje mleka se nadaljuje vsaj v prvih osmih tednih življenja. Po zaključenem prvem tednu življenja pa morajo kozlički imeti dostop do trave ali druge sveže vlaknaste hrane, in do vode zadovoljive kakovosti. Če se po odstavitvi načrtuje hranjenje s koncentrirano krmo, se morajo kozlički na tako krmo navaditi še pred odstavitvijo.

Če se uporablja avtomatsko dovajanje krme, je kozličke treba naučiti pravilne uporabe, da se zagotovi ustrezen vnos krme. Avtomatske krmilnike za mleko je treba redno temeljito čistiti, po možnosti vsak dan.

5. Za kozličke, ki niso namenjeni vzreji ali reji, je treba skrbeti na enak human način, kakor za tiste, ki so namenjeni vzreji ali reji; če pa jih je treba pokončati, se pokončanje izvede v skladu z določbami odstavka 4 člena 7.

## MOLŽA

### Člen 27

1. Za preprečevanje poškodb seskov in mastitisa je posebno pozornost treba namenjati higieni, molznim tehnikam in učinkovitemu delovanju molznih strojev. Dobre molzne prakse morajo obsegati pazljivo ravnanje, pregledovanje mleziva ter preprečevanje prekomerne molže. Pred molžo in po njej je treba izvajati higienske ukrepe za zmanjšanje tveganj za širjenje bolezni.

2. Koze v laktaciji je treba molzti dovolj pogosto, v skladu z njihovo produktivnostjo, da vime ni nenehno neprijetno polno.

## SPREMEMBE FENOTIPA IN/ALI GENOTIPA

### Člen 28

1. Prepovedani so postopki, ki povzročijo izgubo precejšnje količine tkiva ali spremembo kostne zgradbe, ali ki povzročijo precejšnjo bolečino ali stisko.

2. Izjeme od prepovedi iz odstavka 1 so lahko:

(a) postopki, izvedeni izključno za veterinarske namene, za lajšanje ali preprečevanje bolečin ali trpljenja;

(b) označevanje ušes z namestitvijo ušesnih znamk ali s tetoviranjem; vžiganje trajnih znamenj ter vstavljanje elektronskih priprav za identifikacijske namene;

(c) če to še dovoljuje obstoječa nacionalna zakonodaja, zarezovanje in luknjanje ušes, ščipanje nastavkov rogov, odstranjevanje rogov in po potrebi kastracija.

3. Zaradi anatomije lobanje kozličkov je ščipanje nastavkov rogov težaven postopek celo pod anestezijo. Če je nastavke rogov treba odščipniti, je to treba storiti takoj ko je nastavek dovolj razvit, da je postopek lahko učinkovit. Odstranjevanje rogov, carski rez ali drugo laparotomijo, odstranjevanje nastavkov rogov in kastracijo sme izvajati samo veterinar ob uporabi anestetika, razen v primeru, da obstoječa nacionalna zakonodaja dovoljuje drugačne postopke. Kastracije koz naj ne bi izvajali. Druge postopke iz pododstavka 2 a) sme izvajati samo veterinar ali, če to dovoljuje nacionalna zakonodaja, druga (ustrezno usposobljena) oseba pod nadzorom veterinarja.

### Člen 29

Prepovedano je izvajati vzrejo ali vzrejne programe, ki povzročajo ali lahko povzročijo trpljenje ali poškodbe katerim koli zadevnim živalim.